Aabenraa: Det kan godt være, en kabinescooter – også kaldet en tuk-tuk – ikke er nogen Ferrari, men den kan være hurtig nok til at køre fra politiet. Onsdag ved 15.15-tiden satte politiet ved Camma Larsen-Ledets Vej efter en blå tuk-tuk. Turen gik også via et stykke ad gågaden ved Nørretorv.

Det lykkedes ikke at få fat i tuk-tuk-føreren, men politiet fandt køretøjet efterladt ved Nybropassagen og tog det med for at kunne undersøge det. Syd- og Sønderjyllands Politi oplyser, at ejermanden er velkommen til at hente sin tuk-tuk.

Tuk-tuk-jagten blev fanget på video af Sandra Nielsen. Videoen kan du se øverst i artiklen.